**INICIJATIVA**

**za izmjene i dopune**

**Zakona o poreskoj administraciji**

Član 1

U Zakonu o poreskoj administraciji („Sl.list RCG“, br. 65/01, 80/40, 29/05, "Sl. list CG", br. 73/10, 20/11....145/21) u članu 2 u stavu 1 poslije riječi: „poreskog obveznika“ dodaje se zarez i riječi: „ako nije drugačije propisano zakonom kojim se uređuju pojedini javni prihodi“.

Obrazloženje

*Članom 2 stav 1 zakona propisano je:*

*„(1) Po ovom zakonu dužni su da postupaju državni i organi jedinica lokalne samouprave kada odlučuju o pravima i obavezama poreskog obveznika.”*

Budući da je ovaj zakon u najvećem dijelu neprilagođen lokalnim poreskim organima, predloženom dopunom se upućuje na poseban zakon kojim se uređuju specifična pitanja postupka utvrđivanja, kontrole i naplate pojedinih vrsta javnih prihoda.

Član 2

U članu 16a poslije stava 1 dodaje se novi stav 2 koji glasi:

“Zavod za zapošljavanje Crne Gore i Fond za penzijsko invalidskog osiguranja dužni su da sa poreskim organom razmjenjuju lične podatke o licima koja su poreski obveznici, a koja se nalaze u javnim registrima i evidencijama, odnosno bazama podataka tih subjekata.“

Obrazloženje

*Članom 16a važećeg Zakona o poreskoj administraciji utvrđeno je da su poreski organ i jedinica lokalne samouprave dužni da razmjenjuju službene podatke potrebne za ostvarivanje njihovih funkcija u skladu sa zakonom.*

U dosadašnjoj praksi uočeno je da su lični podaci iz javnih registara i evidencija (JMBG, adresa), koji se inače razmjenjuju po službenoj dužnosti, često netačni, pa poreski organ ne može da identifikuje određene poreske obveznike - fizička lica ili im ne može dostaviti poresko rješenje, a samim tim ni izvršiti zbog nepoznate odrese. Te podatke moguće je ukrstiti sa podacima Zavoda za zapošljavanje (za poreske obveznike-nezaposlena lica) i podacima Fonda PIO (za poreske obveznike – penzionere), jer vrsta usluga koju pružaju te institucije garantuje tačnost ličnih podataka spornih poreskih obveznika koje te institucije obrađuju. Treća kategorija poreskih obveznika (zaposlena lica) već se nalaze u bazi centralnog poreskog organa sa kojim je razmjena podataka propisana ovim članom.

Potreba propisivanja obaveze razmjene ličnih podataka sa navedenim institucijama proizilazi iz Zakona o zaštiti podataka o ličnosti čijom primjenom bi se lokalni poreski organ pojavio u ulozi korisnika ličnih podataka. Korisnik, u skladu sa članom 9 tač.4, članom 10 st.2 tač.4 i članom 17 tog zakona, mora imati osnov za njihovo korišćenje utvrđen posabnim zakonom, u konkretnom Zakonom o poreskoj administraciji.

Član 3

U članu 5 u stavu 3 riječi: „uvodi jedinica lokalne samouprave“ zamjenjuju se riječima: „koji su prihodi jedinice lokalne samouprave“.

Obrazloženje

*Članom 5 stav 3 propisano je:*

*„(3) Poslove utvrđivanja, naplate i kontrole poreza koje uvodi jedinica lokalne samouprave vrši nadležni organ lokalne uprave.”*

Izmjena ovog stava predložena je radi usaglašavanja sa Ustavom Crne Gore kojim je propisano da se porezi uvode zakonom a ne odlukama jedinice lokalne samouprave.

Član 4

U članu 24 poslije stava 3 dodaje se novi stav 4 koji glasi:

„(4)Ovlašćeno službeno lice jedinice lokalne samouprave ima pravo da pregleda nepokretnost koja je predmet oporezivanja i utvrdi činjenice od značaja za oporezivanje“.

Obrazloženje

*Članom 24 stav 1 2 i 3 propisana su ovlašćenja službenog lica da uđe i pregleda prostoriju gdje se čuvaju ili mogu čuvati knjige i evidencije ili drugi predmeti potrebni za utvrđivanje poreske obaveze i obavlja, ili bi se mogla obavljati, bilo koja djelatnost koja podliježe oporezivanju kao i da izvrši pretres stana po odluci suda i u prisustvu dva svjedoka.*

Ova odredba reguliše ovlašćenja državnog poreskog organa, ali ne i lokalnog kada vrši uviđaj na licu mjesta u cilju utvrđivanja postojanja objekta na terenu, njegove površine, spratnosti, kvaliteta, što se vrši spoljnim pregledom nepokretnosti. Odredbe o kontroli poslovnih knjiga i pretresu stana u ovom slučaju se ne primjenjuju. Poreski inspektor vrši uviđaj na licu mjesta u slučajevima kada je objekat upisan u katastar nepokretnosti a lokalni poreski organ iz žalbe sazna da ne postoji na terenu jer je srušen. Takođe postupa na navedeni način kad iz drugih izvora sazna da je objekat izgrađen, dograđen ili nadograđen nelegalno i nije upisan u katastar te poreski obveznik po tom osnovu izbjegava plaćanje poreza na nepokretnost.

Budući da po ovom zakonu postupaju i lokalni organi (član 2), smatramo da se njegove odredbe moraju prilagoditi predmetu oporezivanja i postupanju lokalnih ovlašćenih službenih lica.

Član 5

Poslije člana 26 dodaje se novi član 26a koji glasi:

„Poreski organ može poreskom obvezniku postaviti poreskog zastupnika o trošku poreskog obveznika i to:

* ako je poreski obveznik nepoznat ili se ne može naći na posljednjoj prijavljenoj adresi;
* ako strano pravno ili fizičko lice nije imenovalo poreskog punomoćnika u skladu sa članom 26 stav 2 ovog zakona i
* ako je nepoznat nasljednik poreskog obveznika a nije sproveden ostavinski postupak“.

Obrazloženje

*Članom 26 važećeg Zakona o poreskoj administraciji utvrđene su obaveze poreskog obveznika.*

Predloženim članom detaljnije se razrađuje institut poreskog zastupnika koji je utemeljen u članu 4 tačka 7 važećeg Zakona o poreskoj administraciji. Budući da ga Zakon o poreskoj administraciji reguliše samo u pojmovniku, smatramo da ga je neophodno prilagoditi potrebama poreskog postupka i razraditi da bi počela njegova primjena u praksi i pojednostavio se postupak utvrđivanja i naplate poreza. Naime, institut poreskog zastupnika omogućava rješavanje brojnih spornih situacija u praksi lokalnih poreskih organa vezanih za identifikovanje stranke ili teškoće u dostavi poreskih rješenja, a samim tim i brojne procesne probleme uzrokovane nepostupanjem poreskih obveznika po imperativnim zakonskim odredbama koji u krajnjem efektuiraju nemogućnošću naplate ogromnih iznosa poreza, pa čak i obavezivanjem opština da plate troškove takvog postupka, što problem samo usložnjava, a uvećava štetu po lokalne budžete i doprinosi njihovoj nelikvidnosti.

U odnosu na predloženu alineju 3 ovog člana ukazujemo da iako je članom 45 propisano da poresku obavezu umrlog lica izmiruju njegovi nasljednici do iznosa vrijednosti naslijeđene imovine, srazmjerno njihovom učešću u nasljedstvu, u dosadašnjoj praksi su lokalnim poreskim organima stvarali problem nasljednici koji nemaju interes da sprovedu ostavinski postupak, te se u slučaju smrti poreskog obveznika ne može legitimisati stranka u postupku niti utvrditi njihovo učešće u nasledstvu.

Predloženom alinejom omogućilo bi se sprovođenje postupka utvrđivanja i naplate poreza na nepokretnost i u slučaju kada je stranka umrlo lice čiji su nasljednici nepoznati. Naime, iako i Zakon o nasljeđivanju propisuje da nasljednik postaje naslednik u trenutku smrti ostavioca, bez pravosnažnog rješenja o nasljeđivanju poreski organ ga ne može identifikovati i obezbjediti mu učešće u postupku i pravo na djelotvoran pravni lijek.

Uvođenjem poreskog zastupnika otklanja se navedeni problem, jer se tako može zakonito sprovesti kompletan postupak, uključujući i prinudno izvršenje na imovini, bez obzira ko su naslednici i to o njihovom trošku.

Član 7

U članu 27 u stavu 2 u tački 1 i 3 poslije riječi “Crne Gore” dodaju se riječi: “ili je vlasnik nepokretnosti u Crnoj Gori;”.

Poslije stava 3 dodaje se novi stav koji glasi:

“ 4) pravnim i fizičkim licima koji su obveznici lokalnih javnih prihoda dodjeljuje se lokalni poreski identifikacioni broj automatske obrade podataka (u daljem tekstu: AOP).

U stavu 4 i 5 poslije riječi PIB dodaje se zarez i riječi: “odnosno AOP”.

Dosadašnji stav 4-8 postaje stav 5-9.

Obrazloženje

*Članom 27 propisana su pitanja u vezi sa identifikacijom i opštom registracijom poreskog obveznika. Stavom 2 ovog člana propisano je da su prijavu za registraciju dužni da podnesu i „pravno lice ili organizacija koja obavlja djelatnost ili ostvaruje prihode u ili van Crne Gore“, kao i „strano pravno lice ili organizacija koja obavlja djelatnost ili ostvaruje prihode u Crnoj Gori“. Stavom 3 ovog člana propisano je da poreski organ, u cilju identifikacije poreskih obveznika u roku od osam dana od dana podnošenja prijave za registraciju, donosi rješenje o registraciji kojim se pravnim i fizičkim licima dodjeljuje PIB, dok je stavom 4 utvrđeno da je PIB jedinstveni i jedini broj pravnog, odnosno fizičkog lica za sve vrste poreza i zadržava se prilikom promjene sjedišta, prebivališta, odnosno boravišta poreskog obveznika. Ovim članom (stav 5) propisano je da se PIB se unosi u: akt koji poreski obveznik podnosi poreskom organu, državnim organima i organima lokalne uprave; akt koji poreski organ dostavlja poreskom obvezniku i nalog kojim poreski obveznik plaća poresku obavezu.*

Znači, ovim članom propisani su obveznici podnošenja prijave za registraciju, ali isključivo za državne javne prihode, a ne i za lokalne kada je predmet oporezivanja nepokretnost, pa su predložena odgovarajuća tehnička upodobljavanja koja lokalnom poreskom organu omogućavaju da svakom poreskom obvezniku dodjele jedinstveni lokalni poreski identifikacioni broj (tj. broj AOP-administrativna obrada podataka) radi lakše pretrage i njihove identifikacije u bazi podataka.

Član 8

Član 34 stav 1 mijenja se i glasi:

“Organ nadležan za vođenje evidencije o rođenju, jedinstvenom matičnom broju građana, prebivalištu, boravištu, smrti i drugim činjenicama od značaja za porez dužan je da obavještava poreski organ o tim činjenicama u roku od pet radnih dana od dana njihovog nastanka ili promjene.

Obrazloženje

*Članom 34 stav 1 propisano je da su organi lokalne uprave koji vode matične knjige i državni organi koji vode evidenciju o prebivalištu i boravištu dužni obavještavati poreski organ o rođenju, smrti, prijavi ili promjeni prebivališta, odnosno boravišta građana, u roku od pet radnih dana od dana rođenja, smrti, prijave ili promjene mjesta prebivališta, odnosno boravišta.*

Lokalna nadležnost po ovom pitanju brisana je predloženom normom jer organi lokalne uprave nisu nadležni za vođenje matičnih registara rođenih i umrlih još od 2010. godine, kada je tu nadležnost preuzeo MUP.

Član 9

Poslije člana 130 dodaje se novi član 130a koji glasi:

„Zastarelost prava na utvrđivanje, naplatu I povraćaj poreza ne teče:

* za vrijeme od pokretanja upravnog spora do pravosnažnosti sudske odluke i
* za vrijeme kada je drugim zakonom propisano da se poreski postupak ne može otpočeti, odnosno da se započeti poreski postupak prekida.

Vrijeme trajanja zastoja zastarjelosti iz stava 1 ovog člana ne računa se u apsolutni rok zastarjelosti.”

Obrazloženje

Ovom odredbom, analogno rješenju u Republici Srbiji, sprečava se mogućnost naplate poreza u slučaju kada pravosnažnost sudske odluke u korist poreskog organa nastupi po isteku apsolutnog roka zastare, kao što je to često slučaj i kada je drugim zakonom propisano da poreski postupak ne može početi, odnosno da se prekida.

Član 10

Na postupke koji nisu pravosnažno okončani do dana stupanja na snagu ovog zakona primjenjivaće se odredbe ovog zakona.